Šveitsi pommitamine

Episoodiline Šveitsi pommitamine liitlaste poolt Teise maailmasõja ajal leidis aset aastatel 1940–1945. 

Ametlikult selgitati pommide sattumist neutraalse Šveitsi Konföderatsiooni territooriumile navigatsioonivigadega. Samas on avaldatud kahtlust, et pommitamise tegelikuks põhjuseks võisid olla Schweizerische Industrie-Gesellschafti ja teiste Šveitsi ettevõtete relvatarned Kolmandale riigile.

Kronoloogia 
Kokku suri Šveitsis Teise maailmasõja ajal Briti ja Ameerika pommide all 84 inimest.
 16.–17. detsembri 1940 öösel pommitas Briti kuninglik õhuvägi Baselit ja Binningenit (Basel-Landschaft). Surma sai neli inimest.
 23. detsembril 1940 pommitati Wipkingeri viadukti Zürichis. Üks inimene suri, veel mitmed said vigastada. Hammasrataste tehasesse Maag tabas üle 50 süütepommi. Tegelikuks sihiks olevat liitlaste andmete järgi olnud Saksa ettevõte Motorenwerke Mannheim (tänapäeval Caterpillar Energy Solutions), kuid halva ilma tõttu olevat mõned lendurid kursist kõrvale kaldunud. Pärast intsidenti hakkasid Šveitsis levima kuulujutud plaanitavast liitlaste sissetungist, mida põhjendati Maagi tehase väidetava osalusega relvatarnetes.

1941. aastal pommirünnakuid Šveitsi territooriumil praktiliselt ei fikseeritud, muu hulgas tänu Saksa diplomaatilise surve all rakendatud pimestamismeetmetele, mis raskendasid liitlaste lenduritele orienteerumist. 1942. aasta vältel võttis pommitamine taas hoogu juurde.
 17. mai 1943: pommirünnak Zürichi Oerlikoni linnaosas. 
 12.–13. juuni 1943 öösel pihtas Briti pommitaja Riggisbergi (Berni kanton) 200 pommiga, kogukaaluga 1,2 tonni, mis põhjustas suuri kahjustusi. Tegu olevat olnud sunnitud pommiheitmisega, piloot olevat tahtnud tõusta üle rünksajupilvede. Pommitaja kuulus Avro Lancasterite gruppi, mis ületasid Šveitsi territooriumi öösel põhjast Itaalia Torino suunda; tormide ja Col du Marchairuz’ mäekuru piirkonnas Šveitsi õhutõrje avatud tule tõttu leidis aset veel mitu sarnast juhtumit Fribourgis, Vaud’s ja Berni kantonis, väiksema ohvrite arvuga. 

1943. aasta oktoobrist jõustas Šveitsi õhuvägi taas, samuti Saksa surve all, 1940. aasta juunis kehtestatud tõrjumismeetmed; ennekõike püüti liitlaste pommitajaid Šveitsi territooriumil maanduma sundida.

 1. aprilli 1944 Schaffhauseni pommitamine võttis 40 inimese elu, veel 270 said vigastusi; tegemist oli kõige ohvriterohkema õhurünnakuga konföderatsiooni ajaloos.
 1944. aasta oktoobris said Le Noirmonti (tänapäeva Jura) pommitamise käigus kaks inimest vigastada. 
 9. novembril 1944 heitsid USA pommitajad 20 pommi Rheinsfeldenis (Zürichi kanton); tulemuseks kolm surma, terve hulk vigastatuid, liini Winterthur–Koblenz raudteeviadukti ja mitme elamu kahjustamine.
 25. detsembril 1944 suri Thayngenis (Schaffhausen), üheksa pilooti olevat Thayngeni Saksa Singeniga segi ajanud. 
 11. jaanuaril 1945 suri Chiasso (Ticino) lähedal pommitabamusest üks vedurijuht. 
 22. veebruaril 1945 suri Stein am Rheini (Schaffhausen) pommitamisel 9 inimest, 15 said raskelt vigastada.
 4. märtsil 1945 kell 10.19 pommitasid kuus Ameerika B-24 Liberator põllumajanduskooli Strickhof ala Zürichis; 5 inimest sai surma, 15 said vigastada. Pilootide tegelik siht olevat olnud Saksa Pforzheim.
 4. märtsil 1945 tabas Ameerika Ühendriikide õhuvägi kaubaraudteejaama Wolf Baselis, ametliku versiooni järgi jällegi eksikombel.

Reparatsioonid 
Juba 1944. aastal maksid ameeriklased Šveitsile pommitamise tekitatud kahjustuste eest 4 miljonit dollarit. 21. oktoobril 1949 sai Šveits USAlt hüvitisena veel 62 176 433,06 Šveitsi franki (14 392 692,82 dollarit) juurde.

Viited

Kirjandus 
 Stefan Ineichen: Zürich 1933–1945. 152 Schauplätze. Limmat, Zürich 2009, ISBN 978-3-85791-583-3.
 Jonathan E. Helmreich: The Diplomacy of Apology: U.S. Bombings of Switzerland during World War II. In: Aerospace Power Journal. Summer 2000 (maxwell.af.mil).
 Thomas Bachmann: The Swiss can’t have it both ways. Britische Neutralitätsverletzungen des Schweizer Luftraumes 1940–1945. Dissertation an der Universität Zürich, 2004.
 Matthias Wipf: Die Bombardierung von Schaffhausen – ein tragischer Irrtum. Meier Buchverlag, Schaffhausen 2019 (3. Aufl.), ISBN 978-3-85801-257-9.
 Jackson Granholm: The Day We Bombed Switzerland: Flying with the US Eighth Army Air Force in World War II. Airlife Publishing, 2000, ISBN 1-84037-135-8, 264 S., 51 s/w Photos
 Museum zu Allerheiligen (Hrsg.): Kunst aus Trümmern. Die Bombardierung des Museums zu Allerheiligen 1944 und ihre Folgen, Baden 2019, ISBN 978-3-03919-489-6.
 Matthias Wipf: Als wäre es gestern gewesen! 35 Zeitzeugenberichte der Bombardierung von Schaffhausen, Verlag stamm+co, Schleitheim 2022, ISBN 978-3-033-08962-4.

Šveitsi ajalugu
Šveits Teises maailmasõjas